**ОБРАЗЛОЖЕЊЕ**

**I.УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразум између Владе Републике Србије и Владе Републике Азербејџан o сарадњи у области енергетике и рударства садржан је у члану 99. став 1. тачка 4 Устава Републике Србије, који прописује да Народна скупштина Републике Србије потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Република Србија је има развијену сарадњу са азербејџанском страном везано за снабдевање Републике Србије природним гасом чиме се повећава број извора снабдевања (диверзификација), а што је омогућено реализацијом интерконекције између Србије и Бугарске и повезивањем бугарског гасоводног система са неким од гасовода ТАНАП, ТАП, као и планираном изградњом гасовода Грчка – Македонија – Србија.

Влада Републике Азербејџан и Влада Републике Србије (у даљем тексту Стране),

Имајући у виду и достигнути ниво политичких односа и разумевања и узимајући у обзир значајну улогу енергетике и рударства у привредном развоју Републике Азербејџан и Републике Србије сарадња Страна у областима енергетике и рударства даће нови подстрек даљем унапређењу пријатељских и привредних односа својих земаља.

Како би проширили заједничке активности Страна у областима енергетике, геологије и рударства на обострану корист Стране ће спроводити активности на развоју сарадње и пословних односа у складу са националним законодавством својих држава и принципима обостране користи.

Сарадња између Страна у области енергетике и рударства обухватиће следеће правце сарадње: Охрабривање инвестиција обе државе у области енергетике, а посебно у областима природног гаса, обновљивих извора енергије, размена информација о нормама којима се уређује област енергетике и област геологије и рударства, размена искустава о најновијим технологијама и иновативним решењима примењеним у области енергетике, размена информација о функцијама и овлашћењима Регулатора у области енергетике и геологије и рударства, размена информација о пројектима из области енергетике, подстицање, стварање и унапређивање пословних веза између привредних субјеката у области енергетике, а посебно у циљу разматрања могућности за снабдевање Републике Србије природним гасом из Републике Азербејџана, развој сарадње у области енергетске ефикасности и обновљивих извора енергије, развој сарадње и оснивање заједничких предузећа у области енергетике, охрабривање инвестиција обе државе у области истраживања минералних сировина и друго.

**III ПРОЦЕНА ФИНАНСИЈСКИХ ЕФЕКАТА**

За спровођење овог закона нису потребна средства из буџета Републике Србије.